Eesti floora ekspositsioon Kloostrimetsas.   Botaanikaaedade kohaliku floora ekspositsioonid on rajatud eesmärgiga kaitsta ja uurida hävimisohus ning haruldasi kohalikke taimeliike, säilitada bioloogilist mitmekesisust, tutvustada erinevate kasvukohtade omamaiseid taimi tuues esile nende seoseid mulla, veerežiimi ja valgustingimustega, õpetada taimi määrama ja tutvustada nende omadusi ja kasulikkust elanikkonnale. Tallinna Botaanikaia Eesti floora  ekspositsioon paikneb umbes 450000 m2 raba-alal ja Pirita jõeoru terrassidel. Sel alal on mitmeid erinevaid muldi - liigniisketest rabamuldadest kuni kuivade liivmuldadeni. Alal võib eristada üheksa erinevat metsatüüpi. Eesti floora osakonnas on väga liigirikas. Väikesel alal on registreeritud 484 kohalikku (indigeenset) ja ligikaudu 100 tulnuktaime liiki. Siin kasvavad looduskaitsealused taimeliigid nagu aas-karukell (arvukalt), roosa merikann (arvukalt), balti sõrmkäpp (elujõuline asurkond), laialehine neiuvaip, Gmelini kilbirohi (Saaremaal väga kitsa levilaga, siin kasvukohal sissetoodud ja nüüdseks aastaid Pirita jõe kaldal liivikul kasvav taim), ungru kold (vähesearvuliselt) ja roomav öövilge (arvukalt) - rabamännikus. Rabamännik turbavõtmisaukudega on linnamaastikus harvaesinev taimekooslus, kus kasvavad huvitava välimuse, eluviisi ja kasutusega taimeliigid, mis paljudes Euroopa riikides rabade kuivendamise tõttu on hävinud või kantud haruldustena kohalikku Punasesse Raamatusse, nagu turbasamblad, jõhvikas, küüvits, rabamurakas, sookail, vaevakask, ümaralehine huulhein. Ekspositsioonis paikneb Eesti kõige tüsedama kihiga sooraua (vivianiidi) leiukoht ning mitmeid jää-ajal Fennoskandiast (peamiselt Soome edelaosast) siia toodud rändrahne. Jõekalda piirkonnas on paljandeid, mis võimaldavad tutvuda ala geoloogilise ehitusega. Ekspositsiooni loomastik on veel puudulikult uuritud. 1995.-1996. a. läbiviidud ööliblikate uuringud näitasid haruldaste liikide elutsemist alal (leiti uus liblikaliik Baltikumile). Ekspositsiooni on rajatud looduse õpperada ja välja antud selle väärtusi tutvustav trükis.